Petrus Pennanen: Ydinvoiman ansiosta Ranskan päästöt romahtivat peräti 60%

totta

Eduskuntavaaliehdokas Petrus Pennanen (pir) kirjoittaa blogissaan: ”Ydinvoiman ansiosta Ranskan päästöt romahtivat peräti 60%”.

Ehdokas Pennasen käyttämästä Maailmanpankin datasta voidaan päätellä, että vuosina 1979-1987 Ranskan sähkön- ja lämmöntuotannosta syntyvät CO2-päästöt vähenivät 62,7 %.

Pennanen ei mainitse vertailuvuosia käyttämässään kahdeksanvuotisjaksossa, mutta ne ovat siis 1979-1987, sillä muina jaksoina jäätiin alle 60 prosentin vähennykseen. Ranskan kokonaispäästöt kuitenkin laskivat BP:n (2014) mukaan “vain” 26 % tuolla Pennasen tarkastelemalla aikavälillä.

Pennanen mainitsee graafissaan, että kyse on energiantuotannosta, mutta itse tekstissä on korostetusti kirjoitettu “ydinvoiman ansiosta Ranskan päästöt romahtivat peräti 60%”, kun siinä olisi ollut syytä tarkemmin ilmaista, että kyse on vain sähkön- ja lämmöntuotannon päästöistä. Esimerkiksi näin: “Ydinvoiman ansiosta Ranskan sähkön- ja lämmöntuotannon päästöt romahtivat peräti 60%.”

Ranskan sähkön- ja lämmöntuotannon historiallisen suuri CO2-päästövähennys 1979-1987 voidaan tulkita ydinvoiman ansioksi, sillä vaikka uusiutuvan energian (lähinnä vesivoiman) tuotanto kasvoi samana aikana, se kasvoi hitaammin kuin sähkönkulutus.

Sähkönkulutus kasvoi Ranskassa voimakkaasti 1979-1987, joten ydinvoiman päästövähennysvaikutus oli todellisuudessa suurempi kuin toteutunut vähennys, koska osa uudesta ydinvoimasta meni kasvaneen kulutuksen kattamiseen. Lämmönkulutusta tilastoilla ei ole eritelty, mutta oletettavasti sen merkitys ei ole kovin suuri.

Pennasen väite 60 %:n CO2-päästövähennyksestä ydinvoiman ansiosta pitää siis paikkansa hänen käyttämän graafin osalta, mutta tekstissä vain, kun täsmennetään, että kyseessä on sähkön- ja lämmöntuotannon päästöistä, sillä kokonaisuudessaan Ranskan CO2-päästöt vähenivät “vain” 26 % 1979-1987.

Ilmastotieto/Faktabaari

Käytetyt lähteet:

World Bank’s Development Indicators 1960-2011.

BP Statistical Review of World Energy 2014.